“Deep: el pulpo” i “El secreto de Marrowbone”, pròximes estrenes en el Cinema Tívoli
2025-07-24

El cinema Tívoli de Burjassot s’endinsa en el mes de novembre amb l’arribada de dues noves pel·lícules. Una d’elles, orientada al públic menut i familiar, és “Deep: el pulpo”, mentre que l’altra, per a públic adult, és “El secreto de Marrowbone”. En aquest cas es tracta de dues cintes de factura espanyola estrenades ambdues fa pocs dies.

Els més menuts de la casa gaudiran de valent amb les aventures del xicotet polp Deep. En un futur no gaire llunyà, els últims supervivents del planeta terra són un excèntric grup de criatures abismals la llar de les quals està en una escletxa molt profunda en l’oceà, protegida pel mític Kraken. Una catàstrofe farà que Deep, al costat dels seus amics, Evo i Alice, hagen d’emprendre un perillós viatge, ple d’aventures salvatges, per a així poder salvar a tots els habitants de l’escletxa. Les projeccions de “Deep: el polp”, pel·lícula d’animació espanyola dirigida per Julio Soto Gúrpide, seran el divendres 10 i el dissabte 11 de novembre, a les 19 h i també el diumenge 12 de novembre, a les 17.

Durant el mateix cap de setmana, Deep i els seus col·legues compartiran pantalla amb “El secreto de Marrowbone”, del director espanyol Sergio G. Sánchez. El thriller, de terror psicològic i no recomanat per a menors de 16 anys, presenta a quatre germans: Jack (George MacKay), Billy (Charlie Heaton), Jane (Mia Goth) i el xicotet Sam (Matthew Stagg). En l’Amèrica rural de 1969, els quatre joves arriben a Marrowbone al costat de la seua mare, Rose (Nicola Harrison). Escapaven d’Anglaterra amb l’objectiu de deixar arrere al seu pare, un home violent i amb passat criminal. Ara, en aquella casa abandonada, esperen iniciar una nova vida, partint de zero en aqueix lloc en el qual ningú els coneix. Però quan Rose mor de manera inesperada, els xics es queden desemparats i sense recursos. Serà llavors quan una inquietant i amenaçadora presència començarà a rondar la vella casa. “El secreto de Marrowbone” es projectarà en el Tívoli el divendres 10 i el dissabte 11 de novembre, a les 22:30 i el diumenge 12 de novembre, a les 19:30 h.